Om Cellosuite i G-dur

**Cellosuite i G-dur** består av seks musikkstykker: Preludium (forspill), Allemande (tysk dans), Courante (rask fransk dans), Sarabande (langsom italiensk dans), Menuet (fransk dans) og Gigue (rask italiensk dans). Stykkene er egentlig danser som ble spilt på slottene på Bachs tid, men musikken er så fin at man kan ha glede av den selv om man ikke danser til den.

G-dur er cellosuitens toneart. En toneart er et tonalt utgangspunkt, dvs. en bestemt tone som melodien alltid vender tilbake til, i dette tilfellet tonen G. Hver toneart har sitt uttrykk. Cellosuite i G-dur er lys og lett, for melodien er ofte innom celloens løse eller åpne strenger (når cellisten spiller på løse eller åpne strenger, trenger han ikke trykke ned noen fingre), og de har en lys og lett klang.

Cellosuite i G-dur er brukt i mange filmer. F.eks. er Preludium (hør vedlagt lydfil) brukt i filmen Master and Commander (2003), som handler om to sjøfarere som oppdager Galapagos-øyene i Stillehavet, utenfor Equador i Sør-Amerika, for ca. 500 år siden. Hvis man lytter nøye når Bård spiller, kan man høre hvordan melodien leker, finner på ting og oppdager nye klanger og rytmer - akkurat som de oppdagelsesreisende i filmen som oppdager nytt land.

Originalnotene til cellosuitene er forsvunnet, det er ingen som vet hvor de er, men heldigvis lagde Bachs kone, Anna Magdalena Bach, kopier av alt han skrev. (Se lenke til bildet av denne kopien til høyre på nettsiden). Kopiene ble funnet av cellisten Pablo Casals tidlig på 1900-tallet og er grunnen til at musikken kan spilles den dag i dag. Hvis han ikke tilfeldigvis hadde funnet dem i en butikk i Barcelona, hadde vi sannsynligvis ikke kjent til musikken. Det hadde vært synd, for det er mange mennesker i hele verden som synes det er en stor opplevelse å høre Bachs cellosuiter!